**SAJTÓKÖZLEMÉNY**

Községünk Önkormányzata, a Pest megye Területfejlesztési Koncepciója 2014-2030 és Pest megye Területfejlesztési Programja 2014-2020 megvalósításához nyújtandó célzott pénzügyi támogatás keretéből a Pénzügyminisztérium, mint támogató részéről 2019. októberében 224 millió forint vissza nem térítendő támogatást nyert bölcsődefejlesztésre, mely pályázati összeghez Önkormányzatunk saját forrásból jelentős önerőt biztosított, a 300 millió forintot meghaladó beruházás megvalósítására.

A közbeszerzési eljárás keretében kiválasztott kivitelező a CREO-TEAM Kft., a szerződésben vállaltaknak megfelelően a munkát 2020. március 4-én megkezdte, a munkák várható befejezési határideje 2020. november 4.

Mivel önkormányzati tulajdonú bölcsőde jelenleg nem működik településünkön, két magán bölcsődébe tudják íratni gyermekeiket a lakosok, ahol jelenleg 47 férőhely áll rendelkezésre.

A két bölcsőde a település két „végében” található, míg az építés alatt álló bölcsődénk a település központjában, a többi intézményhez közel, központi és könnyen megközelíthető helyen, az Árpád u. és a Rákóczi u. sarkán kerül kialakításra.

Pátyon, agglomerációs településként *(melyre lakosság szempontjából jellemző a fővárosban dolgozó, de ide települő kisgyermekes családok vagy családot alapítani kívánó felnőttek)* kiemelt jelentőségű, hogy a lakosoknak biztosítani tudjuk a szükséges intézményeket, egyrészt azért, hogy más agglomerációs településektől ne maradjunk el és a főként Budapestről kitelepülők ne a szolgáltatások hiánya miatt menjenek más településre.

Az új bölcsőde a helyi gyermekek (20 hetestől a 3 éves korú gyermekekig) napközbeni gondozását és nevelését fogja biztosítani. Fő célkitűzésünk az, hogy a családban nevelkedő kisgyermek számára a családi nevelést segítve, napközbeni ellátás keretében a gyermek fizikai és érzelmi biztonságának és jóllétének megteremtésével, viselkedési minták nyújtásával elősegítsük a gyermekek a harmonikus fejlődését.

Önkormányzatunk gazdasági helyzete kiegyensúlyozott, feladatellátásunkat nem fenyegeti forráshiány, évek óta sikeresen működtetjük intézményeinket. A következő években is hasonló tendenciákra számítunk, az önkormányzat gazdasági helyzetének romlása nem várható, e kockázat bekövetkezési valószínűsége igen alacsony. Pénzügyi szempontból részben a központi költségvetésből igényelhető forrásból, valamint az önkormányzat saját bevételeinkből kívánjuk biztosítani a fenntartást a teljes intézményre.

Mivel évről évre immár 300 fő feletti a 0-3 éves közötti gyermekeke száma a lakosságon belül, és a folyamatos lakosság növekedés agglomerációs településként ezt még inkább erősíti majd, ezért demográfiailag a projekt mindenképp fenntartható és a kialakítani tervezett 28 férőhely –az előrejelzések szerint-kevésnek is fog bizonyulni, így a bölcsőde fejlesztés második ütemén is nagy erőkkel dolgozunk.